**PROCEDURĂ**

**privind constituirea și actualizarea garanțiilor financiare de către plătitorii de contribuție CfD și executarea garanțiilor financiare**

**Întocmit: Societatea Operatorul Pieței de Energie Electrică și de Gaze Naturale OPCOM S.A.**

**- iulie 2025-**

**LISTA DE CONTROL A REVIZIILOR**

Documentul revizuit:

|  |  |  |  |
| --- | --- | --- | --- |
| Nr. crt. | Rev. | Data | Revizia se referă la: |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |

**C U P R I N S**

|  |
| --- |
|  |

[**1.** **SCOP** 4](#_Toc202874692)

[**2.** **DOMENIU DE APLICARE** 4](#_Toc202874693)

[**3.** **DEFINIȚII SI ACRONIME** 4](#_Toc202874694)

[**4.** **DOCUMENTE DE REFERINȚĂ** 5](#_Toc202874695)

[**5.** **CALCULUL VALORII GARANȚIEI FINANCIARE ȘI CONSTITUIREA SGB DE CĂTRE PLĂTITORUL DE CONTRIBUȚIE** 6](#_Toc202874696)

[**6.** **EXECUTAREA ȘI ACTUALIZAREA (REÎNTREGIREA) VALORII SGB DE CĂTRE PLĂTITORUL DE CONTRIBUȚIE CfD** 7](#_Toc202874697)

[**7.** **DREPTURILE PLĂTITORULUI DE CONTRIBUȚIE CfD** 8](#_Toc202874698)

[**8.** **OBLIGAŢIILE PLĂTITORULUI DE CONTRIBUȚIE CfD** 8](#_Toc202874699)

[**9.** **DREPTURILE CONTRAPĂRȚII CfD** 8](#_Toc202874700)

[**10.** **OBLIGAȚIILE CONTRAPĂRȚII CfD** 8](#_Toc202874701)

[**Anexa – Model SGB 9**](#_Toc202874702)

# SCOP

Prezenta procedură stabilește:

* 1. Principiile și modalitățile de constituire și actualizare a garanțiilor financiare de către plătitorii de contribuție contracte pentru diferență, precum și executarea garanțiilor financiare de către Societatea Operatorul Pieţei de Energie Electrică si de Gaze Naturale - OPCOM S.A.
  2. Cadrul necesar pentru asigurarea garantării obligațiilor de plată ale plătitorilor de contribuție CfD în relația cu Contrapartea CfD.

# DOMENIU DE APLICARE

Prezenta procedură se aplică de către Autoritatea Națională de Reglementare în Domeniul Energiei,

Societatea Operatorul Pieţei de Energie Electrică si de Gaze Naturale - OPCOM S.A., în calitate de Contraparte CfD și de către plătitorii de contribuție CfD.

# DEFINIȚII SI ACRONIME

* 1. **Definiții**

Termenii utilizați în prezenta procedură au semnificația definită în :

1. Legea energiei electrice și gazelor naturale nr. 123/2012, cu completările și modificările ulterioare;
2. Hotărârea Guvernului nr. 318/2024 privind aprobarea cadrului general pentru implementarea și funcționarea mecanismului de sprijin prin contracte pentru diferență pentru tehnologiile cu emisii reduse de carbon, numită în continuare Hotărâre;
3. Metodologia de determinare şi colectare a contribuției aferente contractelor pentru diferenţă, aprobată prin Ordinul președintelui ANRE nr. 51/2024, cu modificările și completările ulterioare, numită în continuare Metodologie;
4. Regulamentul pentru acordarea licențelor și autorizațiilor în sectorul energiei electrice aprobat prin Ordinul președintelui ANRE nr. 6/2025, cu modificările și completările ulterioare, numit în continuare Regulament.

Suplimentar, se definesc următorii termeni:

1. *Procedură –* Procedura privind constituirea și actualizarea garanțiilor financiare de către plătitorii de contribuție CfD și executarea garanțiilor financiare;
2. *Banca beneficiarului –*  banca comercială, la care OPCOM S.A. are deschis contul fondului de lichiditate CfD;
3. *Bancă garantă -* instituție de credit înregistrată în Uniunea Europeană și în Spațiul Economic European, autorizată să funcționeze pe teritoriul României care emite la ordinul clientului său plătitor de contribuție CfD o scrisoare de garanție bancară de plată în favoarea Contrapărții CfD;
4. *Contractul cu plătitorul de contribuție CfD -* Contractul-cadru încheiat între Contrapartea CfD şi  plătitorul de contribuție pentru colectarea contribuţiei CfD, aprobat prin Ordinul președintelui ANRE nr. 52/17.07.2024, cu modificările și completările ulterioare;
5. *Garanția financiară -* o scrisoare de garanție emisă de către o instituție de credit înregistrată în Uniunea Europeană și în Spațiul Economic European, autorizată să funcționeze pe teritoriul României și acordată de un plătitor de contribuție CfD în favoarea contrapărții CfD, care are ca scop garantarea obligațiilor de plată ale plătitorului de contribuție CfD în ceea ce privește contribuția CfD; în Anexă se prezintă modelul garanției financiare;
6. *Scrisoare de garanție bancară de plată –* document prin care banca garantă se angajează în mod irevocabil și necondiționat să plătească, la prima solicitare scrisă a Contrapărții CfD orice sumă până la concurența unei sume maxime stabilite de către plătitorul de contribuție CfD, în calitate de ordonator al garanției; scrisoarea de garanție bancară de plată, este emisă în Lei și are o durată de valabilitate de minim 12 luni;
7. *Zi bancară lucrătoare –* acea parte a unei zile pe parcursul căreia o bancă comercială recepționează, acceptă sau refuză executarea, modificarea emite scrisori de garanție bancară de plată, efectuează operațiuni în contul clienților săi.
   1. **Acronime**

ANRE - Autoritatea Națională de Reglementare în Domeniul Energiei;

CfD - acronim uzual derivat din expresia în limba engleză „*contract for difference*”, utilizat pentru definirea noțiunilor utilizate în cadrul mecanismului de sprijin prin contracte pentru diferență;

SGB - Scrisoarea de garanție bancară de plată.

# DOCUMENTE DE REFERINȚĂ

* 1. Legea energiei electrice și a gazelor naturale nr. 123/2012, cu modificările și completările ulterioare;
  2. Legea nr. 227/2015 privind Codul Fiscal, cu modificările și completările ulterioare;
  3. Ordonanța Guvernului nr. 9/2004 privind unele contracte de garanție financiară, cu modificările și completările ulterioare;
  4. Hotărârea Guvernului nr. 318/2024 privind aprobarea cadrului general pentru implementarea și funcționarea mecanismului de sprijin prin contracte pentru diferență pentru tehnologiile cu emisii reduse de carbon;
  5. Ordinul președintelui ANRE nr. 6/2025 privind aprobarea Regulamentului pentru acordarea licențelor și autorizațiilor în sectorul energiei electrice, cu modificările și completările ulterioare;
  6. Ordinul președintelui ANRE nr. 51/2024 privind aprobarea Metodologiei de determinare şi colectare a contribuției aferente contractelor pentru diferenţă, cu modificările și completările ulterioare;
  7. Ordinul președintelui ANRE nr. 52/2024 privind aprobarea Contractului-cadru dintre contrapartea CfD și plătitorul de contribuție CfD pentru colectarea contribuției CfD și a Contractului-cadru dintre operatorul schemei CfD și contrapartea CfD, cu modificările și completările ulterioare.

# CALCULUL VALORII GARANȚIEI FINANCIARE ȘI CONSTITUIREA SGB DE CĂTRE PLĂTITORUL DE CONTRIBUȚIE

* 1. În cazul neîndeplinirii obligațiilor de plată prevăzute în contractul încheiat între contrapartea CfD și plătitorul de contribuție CfD, în termen de 3 (trei) zile lucrătoare de la termenul scadent din factura emisă de Contrapartea CfD, aceasta calculează valoarea garanției financiare conform pct.5.2., notifică și transmite plătitorului de contribuție CfD și Autorității competente calculația respectivă și solicită ANRE aprobarea constituirii garanţiei financiare de către plătitorul de contribuție CfD. Aprobarea constituirii garanţiei financiare se realizează prin decizie a președintelui ANRE.
  2. Contrapartea CfD calculează valoarea garanţiei financiare după cum urmează:
     1. În perioada 1 aprilie 2025 - 31 martie 2026 și în cazul furnizorilor noi, în situația în care plătitorul de contribuție CfD nu achită obligația de plată din factura emisă de către Contrapartea CfD, valoarea va fi egală cu triplul valorii totale a facturii neachitate:

ValGF = 3 x ValFact.

unde:

* ValGF - valoarea garanţiei financiare (lei),
* ValFact. - valoarea totală a facturii emise de Contrapartea CfD (lei);
  + 1. După 1 aprilie 2026, în celelalte situații în care plătitorul de contribuție CfD nu achită obligația de plată dintr-o factură emisă de către Contrapartea CfD, valoarea garanţiei financiare va fi egală cu triplul valorii medii a facturilor emise în ultimele 3 luni platitorului de contribuție CfD:

ValGF = 3 x ValMed\_fact,

unde:

* ValGF - valoarea garanției financiare (lei),
* ValMed\_fact -valoarea determinată ca medie aritmetică a valorilor facturilor emise de Contrapartea CfD către plătitorul de contribuție CfD în ultimele 3 luni, exprimată în lei.
  1. ANRE va aproba decizia de constituire a SGB, în termen de 10 (zece) zile lucrătoare de la solicitarea Contrapărții CfD privind constituirea garanţiei financiare de către plătitorul de contribuție CfD care nu și-a îndeplinit obligațiile de plată.
  2. Contrapartea CfD solicită plătitorului de contribuţie, în baza deciziei ANRE, constituirea garanţiei financiare.
  3. Plătitorul de contribuție CfD are obligația de a constitui SGB, conform prevederilor deciziei ANRE în favoarea Contraparții CfD în termen de 10 (zece) zile lucrătoare de la data comunicării conform pct. 5.4; plătitorul de contribuție CfD are obligația de a prezenta Băncii garante, în vederea verificării valorii SGB, decizia ANRE.
  4. Scrisoarea de Garanție Bancară de plată trebuie să respecte, cumulativ, următoarele clauze:
     1. Să fie stabilită la valoarea comunicată de Contrapartea CfD și aprobată prin decizie ANRE, calculată conform prezentei proceduri și să fie exprimată în formă monetară, respectiv în lei;
     2. Să fie irevocabilă și imediată;
     3. Să menționeze că este emisă în favoarea Contrapărții CfD;
     4. Să fie cu durata de valabilitate de minim 12 luni.

În anexa 1 este prezentat Modelul SGB emisă în favoarea Contrapărții CfD pentru garantarea obligațiilor de plată în cadrul contractelor – cadru pentru colectarea contribuției CfD de la plătitorii de contribuție CfD.

* 1. În termen de 2 (două) zile lucrătoare de la depunerea SGB, Contrapartea CfD verifică corectitudinea datelor înscrise în SGB și în cazul în care există neconcordanțe, Contrapartea CfD va notifica plătitorul de contribuție CfD în scris despre neconcordanțe și despre termenul de remediere.
  2. În termen de 7 (șapte) zile lucrătoare de la primirea notificării, plătitorul de contribuție CfD are obligația de a transmite SGB corectată.
  3. În cazul în care plătitorul de contribuție CfD nu constituie SGB în cuantumul stabilit la pct. 5.2, respectiv la pct. 5.7, după caz, Contrapartea CfD notifică ANRE cu privire la neconstituirea de către plătitorul de contribuție CfD a SGB la valoarea aprobată de către ANRE.

# EXECUTAREA ȘI ACTUALIZAREA (REÎNTREGIREA) VALORII SGB DE CĂTRE PLĂTITORUL DE CONTRIBUȚIE CfD

* 1. În cazul neîndeplinirii obligațiilor de plată facturate în conformitate cu clauzele din Contractul-cadru încheiat de contrapartea CfD cu plătitorul de contribuție CfD, în termen de 3 (trei) zile bancare lucrătoare de la termenul scadent de plată, Contrapartea CfD:

- transmite la banca garantă cererea de executarea a SGB în limita obligațiilor de plată neachitate;

- notifică plătitorul de contribuție CfD pentru reîntregirea valorii SGB la valoarea constituită inițial.

* 1. Plătitorul de contribuție CfD transmite la Contrapartea CfD un act adițional la SGB cu valoarea actualizată (reînregistrată) a SGB, în termen de 7 (șapte) zile lucrătoare de la primirea notificării de la pct. 6.1.
  2. În cazul în care plătitorul de contribuție CfD nu actualizează valoarea SGB la cuantumul inițial, conform pct. 6.1 și în termenul prevăzut la pct. 6.2., Contrapartea CfD notifică ANRE cu privire la neîntregirea valorii SGB de către plătitorul de contribuție CfD.
  3. Plătitorul contribuției CfD poate solicita acordul pentru scoaterea de sub obligaţii a Băncii garante înainte de expirarea termenului de valabilitate a SGB, în condițiile în care plătitorul contribuției CfD a transmis o altă SGB în cuantumul stabilit de către Contrapartea CfD, conform pct.5.2.

# DREPTURILE PLĂTITORULUI DE CONTRIBUȚIE CfD

* 1. Să solicite Contrapărții CfD acordul pentru scoaterea de sub obligaţii a Băncii garante înainte de expirarea termenului de valabilitate a SGB, în condițiile de la pct. 6.4.

# OBLIGAŢIILE PLĂTITORULUI DE CONTRIBUȚIE CfD

* 1. Să constituie SGB în cuantumul aprobat prin decizia ANRE și să transmită SGB Contrapărții CfD.
  2. Să transmită Contrapărții CfD la termen, actele adiționale privind actualizarea (reîntregirea) valorii SGB, să ia măsuri pentru prelungirea termenului de valabilitate a SGB sau pentru emiterea unei noi SGB, după caz.

# DREPTURILE CONTRAPĂRȚII CfD

* 1. Să calculeze valoarea garanției financiare conform pct. 5.2.
  2. Să solicite Autorității competente și să primească de la ANRE aprobarea constituirii garanţiei financiare de către plătitorul de contribuție CfD.
  3. Să primească de la plătitorul contribuției CfD, SGB în cuantumul aprobat prin decizia ANRE.
  4. Să primească de la plătitorul contribuției CfD la termen, actele adiționale privind actualizarea (reîntregirea) SGB.
  5. Să monitorizeze valoarea şi perioada de valabilitate a SGB emisă de Banca garantă în favoarea Contrapărții CfD.
  6. Să transmită cererea de executare a SGB către Banca garantă, în cazul neîndeplinirii obligațiilor de plată conform prevederilor de la pct. 6.1.
  7. Să refuze scoaterea de sub obligaţii a Băncii garante înainte de expirarea termenului de valabilitate a SGB, în cazul în care plătitorul de contribuție CfD nu a transmis o nouă SGB.

# OBLIGAȚIILE CONTRAPĂRȚII CfD

* 1. Să notifice și să transmită plătitorului de contribuție CfD și Autorității competente calculul valorii garanției financiare.
  2. Să transmită la Banca garantă acordul său pentru scoaterea de sub obligaţii a Băncii garante înainte de expirarea termenului de valabilitate a SGB, în condițiile în care Plătitorul contribuției CfD a transmis o altă SGB în cuantumul stabilit de către Contrapartea CfD.

## Anexa – Model SGB

**MODEL SCRISOARE DE GARANTIE BANCARA EMISA IN FAVOAREA CONTRAPARTII CfD PENTRU GARANTAREA OBLIGATIILOR DE PLATA IN CADRUL CONTRACTELOR-CADRU PENTRU COLECTAREA CONTRIBUTIEI CfD**

**Către: Societatea Operatorul Pieței de Energie Electrică și de Gaze Naturale OPCOM S.A.**

Blvd. Hristo Botev nr. 16-18, sector 3, București

**Scrisoare de Garanție Bancară de Plată nr. ... („Garanția”)**

**Garant:** ..... numele băncii emitente .....

….. adresa băncii emitente ……

**Ordonator:** **…**

*(denumire, adresa, C.U.I.)*

[**Partea care dă instrucțiuni:** **…**

*(denumire, adresa, C.U.I.)*][[1]](#endnote-1)

**Beneficiar:** Societatea Operatorul Pieței de Energie Electrică și de Gaze Naturale OPCOM SA

Blvd. Hristo Botev nr. 16-18, sector 3, București

**Relația de bază:** Contractul-cadru între Contrapartea CfD și plătitorul de contribuție CfD pentru colectarea contribuției CfD Nr. ...../......, denumit în prezenta „Contract”, încheiat între Societatea Operatorul Pieței de Energie Electrică și de Gaze Naturale „OPCOM” SA, înregistrată la Registrul Comerţului sub nr. J40/7542/2000, cod unic de înregistrare 13278352, denumit în prezenta „Beneficiar” și Societatea Comerciala …..… CUI ..., în calitate de „Plătitor de contribuție CfD”, denumit în prezenta „Ordonator”.

În conformitate cu prevederile Contractului, Ordonatorul are obligația de a constitui o garanție destinată asigurării plății obligațiilor financiare rezultate din aplicarea contribuției CfD.

**Valoarea Garanției și moneda:** RON … (în litere: …)

**Document de susținere a cererii de plată**: nu este cazul

**Forma de prezentare:**

Cererea de plată, declarația Beneficiarului și orice corespondență aferentă prezentei Garanții:

1) trebuie depuse la Locul Prezentării, prin intermediul băncii dvs., într-una din următoarele modalități:

1. pe suport hârtie, în original, semnate olograf,

sau

1. prin mesaj SWIFT autentificat transmis de banca dvs., care va reda cu exactitate conținutul integral al cererii de plată și al declarației Beneficiarului,

sau

c) în format electronic, prin e-mail, transmis de banca Beneficiarului, cu aplicarea de către Beneficiar pe fiecare document mai sus menționat a unei semnături electronice calificate și angajante a Beneficiarului, bazate pe un certificat digital calificat valid, nerevocat și nesuspendat, emise în conformitate cu Regulamentul (UE) 910/2014 așa cum poate fi acesta modificat în viitor.

și

2) trebuie însoțite de certificarea băncii Beneficiarului, prin mesaj SWIFT autentificat, că semnăturile ce apar pe documentele mai sus menționate angajează în mod valabil Beneficiarul

**2. Locul Prezentării:** ......

1. București, adresa băncii emitente ……..

sau

1. BIC Banca emitentă a scrisorii de garanție bancară

sau

1. adresa de e-mail ….

**Data de Expirare:** ZZ.LL.AAAA

**Partea care suporta comisioanele**: Toate costurile, taxele și cheltuielile aferente prezentei Garanții şi a plăților efectuate în baza acesteia vor fi suportate de către Ordonator.

În calitate de **Garant**, independent de valabilitatea și efectele legale ale Contractului ne angajăm în mod irevocabil și necondiționat, prin prezenta Scrisoare de Garanție Bancară de Plată („Garanție”), să plătim Beneficiarului, orice sumă până la concurența Valorii Garanției, în termen de maxim 3 (trei) zile lucrătoare bancare de la data primirii la Locul Prezentării, respectând Forma de Prezentare, a cererii de plată a Beneficiarului, și a declarației Beneficiarului că Ordonatorul nu și-a îndeplinit obligaţiile de plată în conformitate cu prevederile Contractului în valoare egală cu suma solicitată la plată în cadrul prezentei Garanții.

Această Garanţie va fi menținută, rămânând în vigoare și producând efecte depline fără a se ține seama de insolvența sau dizolvarea Ordonatorului sau orice schimbare de denumire, obiect de activitate, acționariat sau structură a Garantului și/sau Ordonatorului.

Orice plată făcută în baza prezentei Garanții va fi în sumă netă liberă de orice sarcini, deduceri sau impozite în condițiile legii.

Prezenta Garanție va expira în totalitate și automat la data de Data de Expirare, [indiferent dacă originalul prezentei Garanții este returnat la ghișeele noastre sau nu]ii, în cazul în care cererea dvs. scrisă de plată și declarația dvs. nu vor fi primite la Locul Prezentării până la această dată.

Prezenta Garanție își încetează de drept valabilitatea înainte de Data de Expirare, și încetează a mai produce orice efect juridic înainte de această dată:

- la primirea, la Locul Prezentării și în Forma de Prezentare, a unei confirmări emise de Beneficiar privind eliberarea de obligații în cadrul prezentei Garanții, sau

[- la prezentarea Garanției și a tuturor modificărilor ulterioare (dacă există), în original, la Locul Prezentării.]ii

Prezenta Garanție se supune Regulilor Uniforme pentru Garanții la Cerere-Publicația nr. 758 a Camerei de Comerț Internaționale de la Paris, cu excepția art. 15, lit. a, care se exclude.

[Prezenta Garanție s-a emis în format electronic și s-a semnat angajant, cu semnătura electronică calificată bazată pe un certificat calificat valid, nerevocat și nesuspendat.]iii

1. *Paragrafele marcate […] sunt opționale sau aplicabile numai în cazuri specific.*

   *ii Se va utiliza numai în cazul scrisorii de garanție bancară semnată olograf.*

   *iii Se va utiliza numai în cazul scrisorii de garanție bancară semnate electronic. Caracterul “/” indică faptul că se va alege una dintre variantele prezentate.* [↑](#endnote-ref-1)